Ondersoek ná beweerde poging tot seksuele aanranding by openbare swembadDie beweerde voorval het Woensdag, op Nuwejaarsdag, by die openbare swembad in Seepunt gebeur. (Foto: Henk Kruger/ANA) Die polisie ondersoek ŉ saak van poging tot seksuele aanranding nadat ŉ 11-jarige seun op Nuwejaarsdag by ŉ openbare swembad in Seepunt in Kaapstad byna seksueel aangerand is. Wayne Dayson, Kaapstad se woordvoerder oor wetstoepassing, het gesê die voorval is omstreeks 16:00 aangemeld. “Dit is by wetstoepassers aangemeld, maar by ons aankoms was die beweerde aanvaller reeds vort. Die ma is na ŉ polisiestasie om klagtes aanhangig te maak,” het hy gesê. Meer besonderhede oor die aard van die voorval is glad nie bekend gemaak nie. Kapt. FC van Wyk, polisiewoordvoerder, het bevestig dat ŉ saak van poging tot seksuele aanranding by die Seepunt-polisie geopen is. Die Seepunt Pavilion het ŉ Olimpiese grootte swembad asook ŉ kinderswembad en is ŉ gewilde trekpleister vir plaaslike inwoners én toeriste.